Povzetek mnenja evropskega nadzornika za varstvo podatkov o predlogu uredbe o preglednosti in ciljanem političnem oglaševanju

(Celotno besedilo tega mnenja je na voljo v angleščini, francoščini in nemščini na spletišču ENVP www.edps.europa.eu)

(2022/C 145/11)

Evropska komisija je 25. novembra 2021 sprejela Predlog uredbe Evropskega parlamenta in Sveta o preglednosti in ciljanem političnem oglaševanju (v nadaljnjem besedilu: predlog) kot del večjega zakonodajnega svežnja o „demokraciji in integriteti evropskih volitev“.

Cilj predloga je podpreti delovanje enotnega trga za storitve političnega oglaševanja in spodbujati visoke evropske standarde glede preglednosti pri političnih volilnih kampanjah ter svobodne in poštene volitve v EU, krepiti odpornost demokratičnih procesov v EU ter boj proti dezinformacijam, manipuliranju z informacijami in poseganju v volitve.

ENVP priznava, da je politična komunikacija bistvena za sodelovanje državljanov, političnih strank in kandidatov v demokratičnem življenju ter za temeljno pravico do svobode izražanja. Hkrati opozarja, da so te pravice in svoboščine soodvisne s pravicami iz člena 7 Listine EU o temeljnih pravicah do spoštovanja zasebnega in družinskega življenja, stanovanja ter komunikacij ter člena 8 Listine do varstva osebnih podatkov.

ENVP pozdravlja cilj predloga, ki je določiti harmonizirana pravila o obveznostih glede preglednosti za ponudnike storitev političnega oglaševanja in povezanih storitev ter uporabi tehnik ciljanja in ojačevanja. ENVP je že prej izrazil resne pomisleke glede precejšnjih tveganj, povezanih s ciljnim oglaševanjem, nazadnje v svojem mnenju 1/2021 o predlogu akta o digitalnih storitvah in v mnenju 3/2018 o manipulaciji v spletu in osebnih podatkih.

ENVP se strinja, da je treba dopolniti določbe iz splošne uredbe o varstvu podatkov in uredbe EU o varstvu podatkov, ki se uporabljajo za obdelavo osebnih podatkov v okviru političnega oglaševanja. V zvezi s tem ENVP meni, da mora biti predlog še strožji in zagotoviti dodatne omejitve obdelave osebnih podatkov v okviru ciljanega političnega oglaševanja. ENVP ob upoštevanju številnih tveganj, povezanih s spletnim ciljnim oglaševanjem, sozakonodajalce poziva, naj razmislijo o strožjih pravilih z (1) zagotovitvijo popolne prepovedi mikrociljanja za politične namene; in (2) uvedbo dodatnih omejitev vrst podatkov, ki se lahko obdelujejo za namene političnega oglaševanja, vključno s ciljanjem in ojačevanjem, zlasti s prepovedjo ciljnega oglaševanja na podlagi vsesplošne razširjenosti sledenja.

Mnenje ENVP vsebuje tudi druge posebne pripombe in priporočila o nekaterih delih predloga, kot so povezava s sedanjim pravnim okvirjem o varstvu podatkov, vloge in odgovornosti akterjev, ki sodelujejo v političnem oglaševanju, ter sodelovanje med organi, odgovornimi za nadzor in izvrševanje, vključno z organi za varstvo podatkov.

1. UVOD IN OZADJE

1. Evropska komisija je 25. novembra 2021 sprejela Predlog uredbe Evropskega parlamenta in Sveta o preglednosti in ciljanem političnem oglaševanju (v nadaljnjem besedilu: predlog) ( 1 ) . Predlog je bil predviden že v akcijskem načrtu za evropsko demokracijo, ki ga je Komisija predstavila decembra 2020 ( 2 )

2. Predlog je del večjega zakonodajnega svežnja o „demokraciji in integriteti evropskih volitev“, ki vključuje tudi predlog za prenovitev uredbe o statutu in financiranju evropskih političnih strank in evropskih političnih fundacij ( 3 ) ter dva predloga za prenovitev direktive o volilnih pravicah državljanov, ki prebivajo v državi članici, v kateri nimajo državljanstva, na evropskih in lokalnih volitvah. O drugih treh predlogih so bila z ENVP opravljena ločena posvetovanja.

3. Cilj predloga je, kot je navedla Komisija, podpreti delovanje enotnega trga za storitve političnega oglaševanja, spodbujati visoke evropske standarde glede preglednosti političnih volilnih kampanj ter svobodnih in poštenih volitev v EU, krepiti odpornost demokratičnih procesov v EU ter boj proti dezinformacijam, manipuliranju z informacijami in poseganju v volitve z določitvijo usklajenih pravil o: — obveznostih glede preglednosti za ponudnike političnega oglaševanja in povezanih storitev v zvezi s hrambo, razkrivanjem in objavljanjem informacij glede opravljanja takih storitev; ter — uporabi tehnik ciljanja in ojačevanja v okviru izdajanja, razširjanja ali promocije političnega oglaševanja, ki vključujejo obdelavo osebnih podatkov (4).

4. Predlog dopolnjuje predlog akta o digitalnih storitvah (v nadaljnjem besedilu: akt o digitalnih storitvah) ( 5 ) , ki vključuje nekatere splošne obveznosti glede preglednosti spletnega oglaševanja za spletne posrednike. V primerjavi z aktom o digitalnih storitvah razširja vrste informacij, ki jih je treba razkriti v okviru političnega oglaševanja, in ponudnike storitev, ki jih obveznosti zadevajo. Medtem ko akt o digitalnih storitvah določa zahteve glede preglednosti za spletne platforme, je cilj predloga zajeti celoten spekter izdajateljev političnega oglaševanja in druge zadevne ponudnike storitev, ki sodelujejo pri pripravi, oddaji v razširjanje, promociji, izdajanju in razširjanju političnega oglaševanja ( 6 ) . Zahteva iz akta, da zelo velike spletne platforme ocenijo sistemska tveganja, ki izvirajo iz delovanja in uporabe sistemov za izbiro in prikazovanje oglasov in imajo dejanske ali predvidljive učinke na volilne procese, se s tem predlogom dopolni in doseže sinergijo ( 7 )

5. Komisija je 25. novembra 2021 v skladu s členom 42(1) Uredbe (EU) 2018/1725 ENVP zaprosila, naj izda mnenje o predlogu. Tudi med postopkom priprave predloga se je neformalno posvetovala z ENVP, ki ji je svoje neuradne pripombe poslal 10. novembra 2021. ENVP pozdravlja dejstvo, da je bil za mnenja zaprošen že v zgodnji fazi postopka, in spodbuja Komisijo, naj to dobro prakso nadaljuje. Pripombe in priporočila v tem mnenju so omejena na določbe predloga, ki so najpomembnejše z vidika varstva podatkov.

4. SKLEPNE UGOTOVITVE

51. Glede na navedeno ENVP podaja naslednja glavna priporočila: — podrobneje naj se opredeli, da predlog dopolnjuje in ne posega v uporabo splošne uredbe o varstvu podatkov in uredbe EU o varstvu podatkov, kar zadeva obdelavo osebnih podatkov v okviru političnega oglaševanja; — zagotovi naj se popolna prepoved mikrociljanja za politične namene in uvedejo dodatne omejitve vrst podatkov, ki se lahko obdelujejo za namene političnega oglaševanja, prepove naj se zlasti ciljno oglaševanje na podlagi vsesplošne razširjenosti sledenja; — podrobneje naj se pojasnijo vloge in odgovornosti akterjev, ki sodelujejo v političnem oglaševanju, ki vključuje obdelavo osebnih podatkov in uporabo tehnik ciljanja ter ojačevanja; — podrobneje naj se pojasni, kateri akterji so odgovorni za predložitev informacij drugim zainteresiranim subjektom; — v členu 15(6) predloga naj se izrecno navedejo „pristojni organi“ in „nadzorni organi“.

Bruselj, 20. januar 2022 Wojciech Rafał WIEWIÓROWSKI

(1) COM(2021) 731 final.

(2) COM/2020/790 final https://ec.europa.eu/commission/presscorner/detail/en/ip_20_2250

(3) COM(2021) 734 final.

(4) Obrazložitveni memorandum, str. 6 in uvodna izjava (6) predloga („Ta uredba bi morala prav tako obravnavati uporabo tehnik ciljanja in ojačevanja v kontekstu izdajanja, razširjanja ali promocije političnega oglaševanja, ki vključujejo obdelavo osebnih podatkov. Pravila te uredbe, ki obravnavajo ciljanje in ojačevanje, temeljijo na členu 16 PDEU.“).

(5) COM (2020) 825 final, https://ec.europa.eu/info/law/better-regulation/have-your-say/initiatives/12418-Digital-Services-Act-package-ex-ante-regulatory-instrument-of-very-large-online-platforms-acting-as-gatekeepers in https://ec.europa.eu/info/law/better-regulation/have-your-say/initiatives/12417-Digital-Services-Act-deepening-the-Internal-Market-and-clarifying-responsibilities-for-digital-services

(6) Glej obrazložitveni memorandum, strani 3 in 4.

(7) Glej prejšnjo opombo.